**Smernice za ocenjevanje eksponatov poštnih celin**

**Uvod**

Te smernice je sprejela Komisija za poštne celine pri FIP, da bolje razloži rabo Splošnih pravil za ocenjevanje eksponatov (GREV) in Posebnih pravil za ocenjevanje eksponatov poštnih celin (SREV), ki so bila potrjena na 54. Kongresu FIP v Rimu leta 1985 (dopolnjena na 61. Kogresu FIP leta 1992 v Granadi in leta 2012 v Jakarti).

Smernice so bile pripravljene v pomoč razstavljalcem pri pripravi in sodnikom za ocenjevanje eksponatov poštnih celin. Njihov namen je nuditi splošno usmerjenost glede na:

1. Opredelitev in bistvo poštnih celin

2. Načela za sestavo eksponata, in

3. Ocenjevalna merila za eksponate poštnih celin.

**1. Opredelitev in bistvo poštnih celin**

FIP komisija za poštne celine opredeljuje poštne celine kot:

»Poštne celine zaobjemajo poštno gradivo, ki bodisi nosi uradno odobreno vnaprej natisnjeno znamko ali geslo ali napis, ki označuje, da je bila vnaprej plačana za poštnino določena nominala ali podobna storitev.«

1.1. Fizična oblika

Fizična oblika papirja ali kartona, na katerih so bili natisnjeni znamka itd., je odvisna

od specifičnega namena, za katerega je bil poseben primerek poštne celine

predviden. Prvi natisnjeni primerki poštnih celin so bile navadno zalepke in kuverte.

Ostale oblike poštnih celin navadno zajemajo dopisnice, pasice (časopisni ovitki),

kuverte namenjene priporočenim pošiljkam, potrdila o oddaji pošiljke, zalepke in

listi za zračno pošto (aerogrami), vendar je vrsta držav izdala tudi druge tipe

dokumentov, ki nosijo natisnjene motive poštnih znamk.

1.2. Razpoložljivost in uporaba

Poštne celine lahko razvrstimo v naslednje razrede glede na način njihove

razpoložljivosti in uporabe:

1.2.1 Izdaje pošte: Celine z natisnjeno znamko pripravljene v skladu s predpisi

Poštnih uprav, ki so jih Poštne uprave izdale za javno uporabo. Pomembno je

razlikovati neuradne privatne spremembe uradnih poštnih izdaj, ki so narejene v

filatelistične namene.

1.2.2. Izdaje za uradno službo: Celine z natisnjeno znamko, ki so izdelane za izključno

rabo Vladnih služb (ministrstev). Natisnjene znamke so lahko podobne tistim, ki jih je

mogoče dobiti na izdajah Poštne uprave za javnost, ali pa imajo poseben motiv.

Druga možnost je, da so izdaje Poštne uprave, namenjene javnosti, prirejene za

uradno službeno rabo s pretiskom itd.

1.2.3 Izdaje za vojaške sile: Celine z natisnjeno znamko, ki so izdelane za uporabo

pripadnikov vojaških sil. Natisnjene znamke so lahko podobne tistim, ki jih je mogoče

dobiti na izdajah Poštne uprave za javnost, ali pa imajo poseben motiv.

1.2.4 Izdaje tiskane po (privatnem) naročilu: Celine z natisnjeno znamko, ki nosijo

znamke z motivi Poštne uprave namenjenim javni uporabi, ki so bile natisnjene z

odobritvijo Poštne uprave ter v sklopu poštnih določil, vendar po naročilu posameznikov

ali organizacij. Natisnjene znamke imajo lahko širšo paleto nominal in torej tudi motivov

od tistih, ki jih je lahko dobiti na poštnih izdajah namenjenih javnosti. Pomembno je

razlikovati, v okviru izdaj tiskanih po naročilu, med primerki, ki so bili izdani za pravo

poštno uporabo ter primerki, ki so bili izdelani za filatelistične namene.

1.2.5 Izdaje lokalnih pošt: Celine z natisnjeno znamko, ki so jih izdelale privatne poštne

agencije z različnim nivojem priznanja ali podpore Poštne uprave.

Poštne celine je možno tudi razvrstiti glede na vrsto poštne ali povezane storitve, kateri so

namenjene. Primeri takih storitev vključujejo:

1.2.6 Poštnina: Normalna/zračna – lokalna, za notranji promet, za tujino – pisma,

dopisnice, paketi, časopisi itd.

1.2.7 Priporočnina: za notranji promet, za tujino

1.2.8 Telegraf: za notranji promet, za tujino

1.2.9 Potrdila: potrdila oddaje – pisem, paketov.

1.2.10 Različne pristojbine itd.: poštna nakaznica, denarna nakaznica, ostali dokumenti, ki

nosijo natisnjen motiv znamke itd.

1.3. Ostale sprejemljive oblike poštnih celin

Čeprav strogo gledano ne spadajo v opredelitev poštnih celin, glej točko 1, so naslednje

oblike poštnih celin tudi sprejemljive:

1.3.1 Celine obrazci: Nekatere države so izdale takoimenovane primerke »obrazcev«, ki

so jih prodajali javnosti z nalepljenimi znamkami, kot predhodnike poštnih celin z

vtisnjeno znamko. Primerke takih obrazcev se lahko vključi v poštnocelinski eksponat.

1.3.2 Celine Brez navedbe vrednosti: V zadnjem času rastoče število poštnih uprav uvaja

poštne celine, ki jih prodajajo javnosti po določeni ceni, z edino oznako, da je določena

storitev/poštna tarifa bila plačana, vendar brez navedbe vrednosti – opredeljene kot

»brez navedbe vrednosti (BNV). Tako gradivo se seveda lahko primerno vključi v

eksponat poštnih celin.

1.3.3 Telegrafski obrazci so lahko razstavljeni kot poštne celine.

1.3.4 Denarne nakaznice/poštne nakaznice/poštni računi so lahko razstavljeni bodisi kot

poštne celine bodisi kot koleki.

1.3.5 Mednarodni kuponi za plačan odgovor so tradicionalno sprejemljivi kot del poštnih

celin in so lahko razstavljeni v tem razredu.

1.4. Nesprejemljivo kot poštne celine

1.4.1 Celine obrazci brez natisnjene znamke (različni od tistih omenjenih v 1.3.1),

vojaške celine brez natisnjene znamke, poštne administativne celine brez natisnjene

znamke, uradna poštnine prosta pošta, odtisi frankirnih strojev in privatni natiski

»Poštnina plačana« se ne štejejo kot del poštnih celin in se ne smejo razstavljati v

eksponatu poštnih celin.

1.5. Izrezki (četverokotni izrezki) v poštnocelinskih eksponatih

Poštnocelinski eksponat naj praviloma vsebuje cele primerke. Če so nekateri primerki zelo redki kot celota ali se ve, da obstajajo le v rezani obliki (četverokotni izrezki), so sprejemljivi kot del eksponata, kot npr. v študiji različic matric vtisnjenih znamk ali pa tisti z redkimi žigi ipd. Uporaba vtisnjenih znamk s poštnih celin kot prilepljenih znamk je tudi lahko del eksponata poštnih celin.

**2. Osnove za sestavo eksponata**

2.1 Sestava eksponata

Eksponat poštnih celin mora vsebovati smiseln in skladen sklop nerabljenih in/ali rabljenih

primerkov poštnih celin (kot opredeljenih pod 1.0), ki naj opiše eno ali več naslednjih kategorij.

a) Izdaje določene države ali povezane skupine,

b) Izdaje določenega kronološkega obdobja;

c) Izdaje določenega razreda poštnih celin; glej razdelek (1.2.1-1.2.5)

d) Izdaje določene vrste poštne ali povezane službe; glej razdelek (1.2.6-1.2.10);

e) Izdaje, ki se nanašajo na določeno fizično obliko papirja ali kartona; (glej razdelek

1.1).

V eksponatu poštnih celin razstavljalec z eksponatom pripoveduje zgodbo. Običajno govori zgodba o razvoju poštne celine same. Prične se lahko z razlogom zakaj je poštna celina bila izdana, zatem so po možnosti prikazani eseji in/ali poskusni odtisi. Lahko dalje opisuje razvoj primerkov, različne tiske, barve, perforacije, papirje, napake itd. Uporaba primerkov, poštne tarife, pošte poti, žigosanja in drugi vidiki so drugotni del zgodbe in naj ne bodo prevladujoči del eksponata.

Eksponat je lahko zasnovan kronološko, geografsko (npr. lokalnih/državnih upravnih enotah), glede na način prevoza/storitve, ali po kateremkoli drugem vidiku, ki se zdi razstavljalcu primeren.

Izbrana tema mora biti ustrezna po namenu tako za začetni kot tudi za bodoči potencialni obseg eksponata.

2.2. Enovitrinski eskponati

Enovitrinski eksponat poštnih celin je namenjen prikazu zelo ozke teme, v okviru kategorij opredeljenih v 2.1, ki se prilega v eno vitrino. Če je temo mogoče prikazati v več kot eni vitrini, to ni ustrezna tema za enovitrinski eksponat.

Izbor primerkov iz večvitrinskega eksponata je primerna le, če lahko izbor celostno obravnava zaokroženo ožjo temo v eni vitrini. Izbor samo najboljših primerkov iz večvitrinskega eksponata ni primeren za enovitrinski eksponat.

Kot v primeru večvitrinskih eksponatov je enovitrinski eksponat prvenstveno osredotočen na poštno celino samo. Eksponati, ki preveč poudarjajo uporabo, ne bodo ravno uspešni.

2.3 Uvodni list (ali Naslovni list)

Vsi poštnocelinski eksponati morajo imeti uvodni list. Uvodni list naj bi vseboval:

* Naslov eksponata
* Kratko, natačno in ustrezno splošno informacijo o vsebini
* Opis namena eksponata
* Opis o obsegu eksponata (kaj je vključeno v eksponat in kaj je izpuščeno)
* Načrt zgradbe eksponata – poglavja ali razdelki itd. – raje kot pa opisi vsake posamezne vitrine ali vsakega posameznega lista.
* Navedbe razstavljalčevih osebnih raziskav v okviru teme (s citiranjem člankov oziroma literature)
* Spisek najpomebnejših literarnih virov

**3. Ocenjevanje poštnih celin**

V skladu s členi 5.7 Splošnega pravilnika za FIP razstave (GREX), morajo Splošne

svetovne in mednarodne razstave poskrbeti, da bo posebni Razred poštnih celin

razstavljen kot celota v delu sobe ali v celi sobi razstavnega prostora.

Na ostalih razstavah, kjer ni predviden ločen razred, je zaželjeno, da so eksponati poštnih

celin združeni zemljepisno v sklopu Razreda tradicionalne filatelije.

Pri ocenjevanju eksponatov poštnih celin bo žirija uporabljala naslednja splošna merila (glej GREV, člen 4.2):

1. Obdelava eksponata – glej GREV, člen 4.5

2. Pomembnost eksponata – glej GREV, člen 4.6

3. Filatelistično in povezano znanje, osebni študij in raziskovanje – glej GREV, čl.4.7

4. Ohranjenost - glej GREV, člen 4.8

5. Redkost – glej GREV, člen 4.8

6. Prikaz – glej GREV, člen 4.9

Razstavljalci se morajo zavedati, da je potrebno pazljivo obravnavati različne vidike, ki so

med seboj povezani, da bo eksponat dosegel najvišjo možno oceno.

Nekaj smernic glede na osnovne elemente, na katerih temelji vsako merilo, je podanih spodaj.

3.1 Obdelava eksponata (20 točk)

Obdelava eksponata odraža stopnjo do katere je bil razstavljalec sposoben ustvariti uravnotežen eksponat ustrezno izbrani temi. Logični razvoj, ki mu je lahko slediti, in jasno strnjeno besedilo bo pomagalo sodnikom pri ocenjevanju eksponata. Pri ocenjevanju obdelave bodo sodniki preverjali ali razstavljeno gradivo ustreza uvodu in načrtu eksponata.

Eksponat se ocenjuje na podlagi naslednjih kriterijev:

* Celovitost prikazanega gradiva v odnosu do zastavljenega obsega eksponata
* Izbrana tema omogoča prikaz ustrezno uravnoteženega eksponata v prostoru, ki je na razpolago
* Primarni fokus so poštne celine same, uporaba je drugotnega pomena
* Vsebina odraža naslov, namen, zastavljeni obseg in načrt
* Smiselni potek (zgodbe) eksponata
* Naslovi posameznih strani dopolnjujejo razumevanje obdelave
* Dobra uravnoteženost med posameznimi deli eksponata
* Naravni pričetek in zaključek eksponata
* Ni ponavljajočega se gradiva (npr.: dva podobna primerka žigosana v dveh različnih mestih pomenita v eksponatu poštnih celin podvajanje).

Uvodni list se ocenjuje na podlagi naslednjih kriterijev:

* Predstavi namen eksponata
* Opredeljuje obseg eksponata
* Obrazloži strukturo eksponata
* Vsebuje načrt eksponata
* Omenja najpomembnejšo literaturo in reference

Izbira gradiva za eksponat poštnih celin predstavlja kompromis med množico strani gradiva, ki ga razstavljalec želi prikazati, in številom strani/vitrin, ki jih daje na razpolago organizacijski odbor razstave. Ta izbor je pomemben faktor ne le pri oceni obdelave, ampak tudi znanja. Če razstavljalec poda jasno obrazložitev, lahko tudi opusti gradivo, ki je manj pomembno. Na splošno velja, da se navadni primerki neke izdaje lahko prikažejo le z nekaj kosi, medtem ko mora biti boljše gradivo prikazano temeljito. Žirija bo cenila tako obdelavo, ki prikazuje razstavljalčevo poznavanje gradiva.

3.2 Filatelistična pomembnost (10 točk)

»Pomembnost« nekega eksponata določa bodisi pomembnost dotičnega eksponata

glede na izbrano temo kot splošna pomembnost izbrane teme.

Pri ocenjevanju pomembnosti eksponata je pozornost posvečena:

* Kako zahtevno je izbrano področje?
* Kolikšna je pomembnost izbranega področja glede na svetovno filatelijo?
* Kolikšna je pomembnost izbranega področja glede na nacionalno filatelijo države?
* Kolikšna je pomembnost v eksponatu prikazanega gradiva glede na izbrano področje?

3.3. Filatelistično in povezano znanje, osebni študij in raziskovanje (35 točk)

Filatelistično in povezano znanje se izkazuje z izbiro gradiva za prikaz in z njim povezanimi komentarji. Osebni študij se izkazuje s točno analizo gradiva izbranega za prikaz. Osebno raziskovanje je predstavitev novih dejstev povezanih na izbrano temo.

Filatelistično in povezano znanje:

* Izbor gradiva odraža poznavanje izbranega področja
* Eksponat naj dokazuje popolno in točno razumevanje izbrane teme
* Obstoječa razpoložljiva literatura je bila uporabljena
* Primerki so dobro opisani

Osebni študij – opis naslednjih elementov:

* Vrsta poštne celine, ime in lokacija tiskarja, dan izida, najzgodnejša poznana uporaba & naklada (če znana)
* Vodni tisk, papir, perforacije itd poštnih celin
* Tiski in različice poštnih celin
* Tarife in uporaba
* Redkejše dolepljene znamke na poštne celine
* Redke destinacije in neobičajne poštne poti
* Posebna žigosanja in/ali dodane označbe v povezavi s tarifo ali tiste, ki se ne nanašajo na tarifo

Osebno raziskovanje:

* Raziskovanje, ki ga je opravil razstavljalec
* Raziskovanje in nova odkritja morajo biti glede na njihovo pomembnost polno podprta.

Kjerkoli je ustrezno naj se podajo navedbe za razstavjalčevo osebno ali drugo že objavljeno informacijo. V primerih, da je razstavljalec objavil takšno informacijo, se navedba poda v uvodnem listu ali na razstavni strani, na katero se raziskava nanaša.

Nerealno je pričakovati, da bo razstavljalec razvil nova odkritja na področjih, ki so pogosti predmet študije in raziskav. Zato tak eksponat ne bo kaznovan zaradi pomanjkanja lastnega raziskovanja, bo pa dodatno ocenjeno, ali je, ne glede na predhodne raziskave, ki so bile opravljene, razstavljalec uspel priti do novih ugotovitev.

Ustrezna ocenitev filatelističnega in povezanega znanja, osebnega študija in raziskovanja bo temeljila na primernem opisu posameznega prikazanega filatelističnega gradiva. Z dobro zamišljenim planom se je kasneje v eksponatu mogoče izogniti siceršnjim dolgim opisom.

Pri navajanju redkosti (»Ena od X zabeleženih«) je pomembno omeniti vir te zaznambe. Ne uporabljati izrazov kot »Unikaten« ali »Zelo redek«.

Možno je ocenjevati edinole znanje, študij in raziskovanje, ki je dokumentirano s primerki v eksponatu. Razstavljalci se morajo nadalje zavedati, da zapisane informacije ne smejo prevladati nad prikazanim filatelističnim gradivom.

3.4 Ohranjenost (10 točk)

Primerki poštnih celin morajo biti v najboljšem možnem stanju. Ohranjenost primerkov se ocenjuje kot pri znamkah. Nič natrganin, manjkajočih vogalčkov, prepogibov, madežev, manjkajoče perforacije (če prisotna) itd.

Razstavljalci naj vsekakor prikažejo unikaten ali zelo redek material, ki se ne pojavlja v dobrem stanju, vendar naj se zavedajo, da vključevanje drugih primerkov v slabem stanju lahko zniža splošen vtis o ohranjenosti v eksponatu. Ohranjenost običajnega gradiva mora biti izjemna.

Pomembno je zavedanje, da je dejanska stopnja ohranjenosti, ki je na razpolago, različna, odvisno od države in obdobja.

Poslovno uporabljeni primerki imajo prednost pred filatelistično navdihnjenimi.

Dodatno frankiranje naj bo v najboljši kakovosti in odtisi žigov čimbolj čisti s popolnim bistvenim besedilom.

Če je bil kateri primerek obnovljen ali obdelan, ga je potrebno kot takega opisati.

Razen v slučaju, da je primerek poštne celine izemno redek, neznan kot celota, ali pa se eksponat posveča le različicam v natisnjeni znamki, je zaželjeno, da se prikažejo le celote.

3.5 Redkost (20 točk)

Redkost je neposredno povezana s prikazanim filatelističnim gradivom in relativno redkostjo tega gradiva (vendar ne z vrednostjo).

Sodniki bodo predvsem pričakovali:

* Redkosti (tipov poštnih celin) tega področja
* Eseje, poskusne odtise (sprejete in zavrnjene) in specimne
* Nerabljene primerke, potovane primerke z namembno tarifo in dodatnim frankiranjem (nujno, priporočeno itd.)
* Težavnost pridobitve primernih in zanimivih primerkov poštnih celin za eksponat
* Kolikšna je težavnost podvojitve eksponata
* Ali je v eksponatu filatelistično navdahnjeno gradivo

Sodniki bodo pričakovali tudi

* Redke znamke, uporabljene za dodatno frankiranje na poštni celini
* Redka žigosanja, označbe, tarife, poštne poti ali destinacije

3.6 Predstavitev (5 točk)

Način predstavitve naj prikaže gradivo na najbolj učinkovit način in uravnoteženo. Pri celinah je pomembno, da se izognemo dolgočasni enolični razporeditvi, zato so različice v razporeditvi zaželjene.

Eksponat se ocenjuje po:

* Dobri uravnotežitvi v razstavnih vitrinah in na posameznih listih
* Dobrem izkoriščanju listov – z ne preveč belih površin na listih
* Opis je jasen, strnjen in ustrezen za prikazano gradivo in izbrano temo eksponata
* Zadosten opis – vendar ne preveč besedila
* Ilustracije niso prevladujoče. Vse prisotna fotokopija mora biti v izmerah najmanj 25 % razlilčna od izmer originala
* Pazljivo nameščanje

Prekrivanje primerkov je sprejemljivo, vendar se je treba izogibati prekrivanju pomembnih elementov.

Ne šteje se ne v dobro ne v slabo, če je besedilo pisano na roko, na pisalni stroj ali tiskano. Izogibati se je treba živopisanim barvam črnila in barvnim albumskim listom.

4. ***Točkovanje pri ocenjevanju***

Eksponate poštnih celin bodo sodili potrjeni izvedenci na tem področju na podlagi

Sekcije V GREX-a, členi 40-42 in GREV, člen 5:

1. Obdelava (20) in filatelistična pomembnost (10) 30

2. Filatelistično in z njim povezano znanje, osebni študij in raziskovanje 35

3. Ohranjenost (10) in redkost (20) 30

4. Prikaz 5

---------------------------------------------------------------------------------------------------------------------------

Skupno 100

***Zaključna določila***

V slučaju kateregakoli nesoglasja v besedilu, ki bi nastalo zaradi prevajanja, je

merodajno angleško besedilo.

©FIP. V SLOVENŠČINO PREVEDEL IGOR PIRC, LEKTORIRAL PETER SUHADOLC; OKTOBER 2013